
И Н Ф О Р М А Ц И Я

за

получени предложения и възражения и степента на отразяването им по изпратени проект на насоки за кандидатстване по BG65ISPR001-2.004 „Процедура № 1: Специфична цел 2 „Подобряване и интензифициране на трансграничното сътрудничество, включително на съвместните операции между компетентните органи във връзка с тероризма и тежката и организираната престъпност с трансгранично измерение“ и Специфична цел 3 „Подкрепа за укрепването на капацитета на държавите членки за предотвратяване и борба с престъпността, тероризма и радикализацията, както и за управление на свързани със сигурността инциденти, рискове и кризи, включително чрез засилено сътрудничество между публичните органи, съответните органи, служби или агенции на Съюза, гражданското общество и частните партньорства в различните държави членки“
	Получени коментари и предложения по проекта на документация
	Степен на отразяване на получените предложения и становища на Управляващия орган:

	Академията на Министерство на вътрешните работи

„..Академия на МВР предлага срокът за подаване на проектни предложения по процедурата да бъде 2 месеца от датата на нейното обявяване.“
Главна дирекция „Борба с организираната престъпност“ – МВР
1.
В насоките за кандидатстване е определено, че “Разходите за управление на проекта се включват в допустимия процент от категорията „Непреки разходи“ като техният размер не се доказва с прилагане на разходооправдателни документи“.

В същото време имаме дефиниция в инструкцията към насоките, че „Непреки разходи са всички допустими разходи, които не могат да бъдат идентифицирани от Водещата организация по проекта и/или партньора по проекта като пряко свързани с проекта, но които могат да бъдат идентифицирани и обосновани от неговата счетоводна система като направени в пряка връзка с допустимите преки разходи по проекта“

Считаме за необходимо да отбележим, че разходите за екипа за управление са пряко свързани с изпълнението на определени дейностите по проекта, могат да бъдат идентифицирани и се доказват, както и до сега посредством доклад за извършена работа по проект и таблица за отработено време.

Разходи за персонал с функции на контрол на финансови ресурси, изпълнение на програми и проекти, обществени поръчки и др. административен и ръководен персонал, са тези за като не може да се идентифицира ясно тяхната работа по проекта и съответно по тази причина и в Наредба №81213-1243/09.11.2020 г. и във Вътрешните правила за заплатите на държавните служители по чл. 142, ал. 1, т. 2 от Закона за МВР, утвърдени със заповед № 8121з-92/31.01.2019 г. са определени реда за тяхното възнаграждение.

Също така бихме искали да отбележим, че Европейската комисия насърчава въвеждането на опростени разходи, за да опрости финансовото управление, да намали грешките и да облекчи отчитането на безвъзмездни средства. Чрез установяване на стандартизирани, предварително определени лимити за тези разходи, Комисията се стреми да намали административната тежест както върху кандидатите за безвъзмездни средства, така и върху управляващия орган. Непреките разходи са вид опростени разходи, които се прилагат за разходи, които не са или не могат да бъдат пряко свързани с отделна дейност по проекта, като например административен персонал (деловодство, ИТ поддръжка, човешки ресурси), ръководство, ако не е пряко ангажирано с проекта, други служители, които не се отчитат пряко по проектните дейности. Докато разходите за управление на екипа са разходи свързани с конкретни дейности по проекта, които се доказват с доклади и таблица за отработено време.

Дори да приемем, че разходите за управление на екипа ще са част от непреките разходи, за тяхното идентифициране пак ще са необходими да се изготвят отчетните документи, които да се одобряват, изчисляват и завеждат в счетоводната система.

От горепосоченото може да се направи извода, че промяната няма да доведе до намаляване на административната тежест за бенефициента, а само за Управляващия орган, който няма да изисква платежни документи, които да проверява, но в същото всички документи, изготвяни до този момент пак ще са необходими за отчитането на разхода при бенефициента.

Също така, до този момент сумата определена за непреките разходи по проекта се използва за различни административни разходи, които подпомагат проекта, но не са могли да се дефинират в преките разходи, а с включването на разходите за екипа по управление в непреките, сумата за тях ще се намали значително.

2.
Обособяването на разходите на екип за управление в непреки разходи не съответства и на установената практика на ЕС по проектите по които се кандидатства директно към ЕК по фонд „Вътрешна сигурност“, фонд „Убежище, миграция и интеграция“ и ИУГВП. В стандартната апликационна форма по тези фондове , в раздел 3 „Бюджет“, разходите за персонал (staff costs) винаги са в перо представляващо част от преките разходи. На база на общата сума на преките разходи, която включва в себе си и разходите за персонал, се определя допустимия размер на непреките разходи по даден проект. 

3.
Същото важи и за разходите за персонал по Грантове на Европол (High Value Grant, Low Value Grant и др.), финансиране със средства на Европейската комисия, според които разходите за персонал са отново преки разходи, докато в непреките разходи се отчитат само разходи за разходи, свързани с хоризонтални услуги (обща администрация и човешки ресурси).

4.
Считаме, че твърдото фиксиране на непреките разходи на 2% от всичко преки разходи или 15% от разходи за персонал е ограничаващо и принуждава бенефициерът за да достигне този таван да насочва към непреки разходи средства, които може да са необходими в дейностите изпълнявани в рамките на преките разходи.

В допълнение, считаме, че в случай, че ако проектът бъде изготвен и изпълнен съгласно настоящите Насоки, същият ще срещне трудности при доказване на принципа на доброто финансово управление за разпределението на разходите за персонал при последващите одити и проверки извършвани от ЕК.

	Приема се. 
Срокът за подаване на проектни предложения по настоящата процедура е променен на 23.09.2025 г., 17:30 часа в насоките за кандидатстване.
Не се приема предложението за включване на разходите за управление към преките разходи по проекта. 
С писмо рег. № 04-04-20/26.02.2025 г. от Изпълнителна агенция „Одит на средствата от Европейския съюз“ в дирекция „Международни проекти“ – ДМП е получен окончателен ревизиран доклад от извършен системен одит за увереност относно правилното функциониране на системите за управление и контрол, изградени в Управляващия орган по ФУМИ, ФВС и ИУГВП.

В доклада и във връзка с изпълнението на Указания на Европейската комисия за използване на опростени варианти на разходите в рамките на фондовете, обхванати от Регламент (ЕС) 2021/10/60, Одитния орган отправя следната констатация:
Преките разходи са разходите, пряко свързани с изпълнението на дадената операция или проекта, когато пряката връзка с тази отделна операция или проект може да се докаже.
Непреките разходи, от друга страна, са разходи, които са необходими за изпълнението и които не са или не могат да бъдат пряко свързани с изпълнението на операцията или които са свързани с изпълнението на операцията, но представляват спомагателни разходи, които не допринасят пряко за постигане на нейните показатели/резултати/цели.

В тази връзка, по своята същност разходите за възнаграждения на екипа за управление на проекта са непряко свързани с изпълнението на проекта и следва да бъдат включени в непреките разходи.

С оглед на гореизложеното, Одитния орган излага констатация за изпълнение разходите за управление на проекта да бъдат включени в непреките разходи, като в срок от 6 месеца ще проследи дали този подход е приет от Управляващия орган по ФУМИ, ФВС и ИУГВП.
Към настоящия момент Управляващия орган по ФУМИ, ФВС и ИУГВП е предприел необходимите действия за преместване на разходите за управление към непреките разходи при изготвяне на насоки за кандидатстване, в т.ч. условия за кандидатстване и условия за изпълнение на проекта с оглед на изпълнение на препоръката от страна на Одитния орган.

Процентът на непреки разходи в проекта на насоки е в размер на 2 % от допустимите преки разходи, тъй като Управляващият орган е установил този процент на базата на статистически и исторически данни от предходни периоди, при които разходите за управление са включени в преките разходи по проектите. Предвид включването на разходите за управление в непреките разходи по проектите, УО счита че не могат да бъдат ползвани същите статистически и исторически данни от предходни периоди за определяне на непреките разходи по проектите по ФВС. След извършен допълнителен анализ на проекти по фонд „Вътрешна сигурност“ 2021-2027 във фаза на изпълнение, се констатира, че процентът на непреките разходи, който следва да се приложи в бюджетите на проектите по настоящата процедура е 5%. Полученият процент не надвишава прага, заложен в чл. 54а на Регламент (ЕС) 2021/1060 на Европейския парламент и на Съвета (до 7 % от допустимите преки разходи) и в тази връзка не противоречи на разпоредбите на РОР.

С оглед на всичко гореизложено, Управляващия орган, в съответствие с чл. 54 от Регламент (ЕС) 2021/1060 от 24 юни 2021 година че ще посочи в насоките за кандидатстване следните начини за определяне на непреките разходи по проекта:
1. фиксиран в размер на 5 % от допустимите преки разходи по проекта;

2. фиксиран размер от 15 % от допустимите преки разходи за персонал по проекта;

3. до 25 % от допустимите преки разходи по проекта, при условие че ставката е определена чрез коректен, справедлив и проверим метод на изчисление, основаващ се на: 

i) статистически данни, друга обективна информация или експертна оценка; 

ii) проверени данни за минали периоди за отделните бенефициенти; 

iii) прилагането на обичайните практики за осчетоводяване на разходите на отделните бенефициенти.

